Diari Oficial de la Generalitat Valenciana


Sumari del DOGV 2175, del 30-12-1993 (1993/830182)

DECRET 247/1993, de 21 desembre, del Govern Valencià, pel qual es regulen les distintes modalitats de l'ensenyament de la musica a la Comunitat Valenciana
----------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1993/12/21/247/dof/vci/html**

### Dades del document

Número de DOGV
:   2175

Data del DOGV
:   30-12-1993

Secció del DOGV
:   DISPOSICIONS GENERALS

Número del document
:   1993/830182


Data del document
:   21-12-1993

Organisme emissor
:   Conselleria de Educació i Ciència

Tipus de document
:   Decret

Anàlisi jurídica

Decret 247/1993, de 21 de desembre, del Govern Valencià, pel qual es regulen les distintes modalitats de l'ensenyament de la música a la Comunitat Valenciana.  
La Constitució espanyola, en l'article 27, proclama el dret de tots els espanyols a l'educació i formula els principis que han d'orientar els fins, l'estructura i l'organització del sistema educatiu. .  
La resolució del Parlament Europeu sobre l'ensenyament i la promoció de la música a la Comunitat Europea, de 10 de febrer de 1988, considera que les legislacions hauran de tenir com a objectius primordials: assegurar la prospecció efectiva de talents, facilitar les diferents carreres musicals, intensificar la presència de la música i de la cultura musical en la formació i en la vida de tots els ciutadans de la comunitat.  
La Llei Orgànica 1/1990, de 3 d'octubre, d'Ordenació del Sistema Educatiu, regula els ensenyaments de règim general i inclou l'educació musical en els ensenyaments obligatoris, a fi de fomentar el gust i els coneixements bàsics per a l'expressió i la comprensió musicals. A més, sota la denominació d'ensenyaments de règim especial, també s'ha emprés l'ordenació, entre d'altres, dels estudis musicals, en el context general de la reforma del sistema educatiu. Es tracta, en aquest nou model, més selectiu, de regular un procediment d'accés a l'exercici professional de la música, valorant-hi els elements fonamentals de l'aptitud de l'alumnat davant del fet musical de manera específica.  
Es aconsellable, per tant, establir a la Comunitat Valenciana un març legislatiu específic que definesca adequadament les distintes modalitats de centres docents i d'ensenyaments de la música, tenint en compte les experiències anteriors, el bagatge i el patrimoni culturals de la nostra societat en aquesta matèria, les iniciatives públiques i privades, entre les quals són un exemple les dutes a terme per les societats musicals, i les mateixes iniciatives de la Conselleria d'Educació i Ciència en la promoció de subvencions, la subscripció de convenis amb entitats locals i la creació de centres dedicats a l'ensenyament de la música.  
Aquest decret pretén, en conseqüència, potenciar, d'una manera estable i permanent, l'extensió integral de la música entre l'alumnat d'educació obligatòria, establint els paràmetres que permeten promoure un ensenyament musical bàsic, integrat en el mateix currículum ordinari com a àrea o matèria obligatòria per als mestres o professors especialistes. Amb tot açò, a més d'afavorir un major coneixement de la música com a realitat i expressió culturals, es fomenta el desenvolupament de la sensibilitat i l'atenció per les manifestacions musicals.  
Un altre objectiu del decret és facilitar l'accés a uns estudis musicals específics que possibiliten la creació i l'expressió musicals entre el major nombre possible de ciutadans, des del vessant de l'aprenentatge i de l'orientació musicals amb caràcter professional, característica que comporta una formació musical des de tots els aspectes, l'ensenyament d'un major nombre de coneixements i una major i més específica dedicació a l'alumnat.  
El decret, per tant, distingeix dues ofertes diferenciades, amb objectius distints, amb suport administratiu i amb recursos humans i materials específics.  
En aquest sentit, a més dels centres d'ensenyament de règim general previstos en la Llei Orgànica 1/1990, de 3 d'octubre, d'Ordenació General del Sistema Educatiu, en què s'imparteix l'educació bàsica, el decret comprèn, amb independència de la seua titularitat, diversos tipus de centres específics per a l'ensenyament de la música a la Comunitat Valenciana: les escoles de música, els centres autoritzats i els conservatoris de música.  
En definitiva, el decret pretén regular, des d'una perspectiva global, l'ensenyament de la música en els centres reglats i no reglats, distingint els objectius i els fins de cadascun.  
Per tot això, en virtut del que estableix l'article 22 de la Llei 5/1983, de 30 de desembre, de Govern Valencià, a proposta del Conseller d'Educació i Ciència, després de l'informe del Consell Escolar Valencià i d'acord amb el Consejo de Estado, amb la deliberació prèvia del Govern Valencià, en la reunió del dia 21 de desembre de 1993,  
DECRETE  
TITOL I   
Disposicions generals  
Article primer  
Aquest decret té com a objecte regular, a la Comunitat Valenciana, l'ensenyament de la música en totes les seues modalitats i els tipus de centres docents que podran impartir-les, des de l'ensenyament bàsic fins al professional i superior.  
Article segon  
Els objectius de l'ensenyament de la música a la Comunitat Valenciana són:  
a) Formar els xiquets, les xiquetes i els joves en els coneixements bàsics de la música per contribuir a la seua educació integral.  
b) Facilitar una formació general en la música als ciutadans/es, sense distinció d'edats, promovent el coneixement de les pròpies arrels valencianes, així com l'ús dels instruments musicals i potenciant la formació dels músics per a les agrupacions musicals de la Comunitat Valenciana.  
c) Formar els professionals qualificats de les distintes modalitats i especialitats musicals.  
TITOL II  
De l'ordenació dels ensenyaments  
CAPITOL PRIMER  
En general  
Article tercer  
D'acord amb els objectius anteriors, l'ensenyament de la música a la Comunitat Valenciana s'ordenarà a partir de les modalitats següents:  
a) Ensenyament musical bàsic, que correspon a una àrea formativa dels nivells educatius obligatoris  
b) Ensenyament per a la formació musical, orientat a la realització i formació personals i a la integració en el context valencià.  
c) Ensenyament professional de la música, orientat a l'exercici professional.  
CAPITOL SEGON   
De l'ensenyament musical bàsic  
Article quart  
A l'efecte d'aquest decret, es considerarà ensenyament musical bàsic el que s'imparteix en l'Educació Primària i en l'Educació Secundària Obligatòria, dins les àrees establertes en aquests nivells educatius.  
Article cinquè  
L'ensenyament musical bàsic en l'Educació Primària tindrà els objectius següents:  
a) Fomentar el gust per la música des de la infància.  
b) Iniciar el xiquet i la xiqueta en els coneixements i l'ús funcional del llenguatge musical.  
c) Facilitar, a través de la música, l'adquisició d'habilitats psicomotores.  
d) Conèixer i valorar el patrimoni musical de la Comunitat Valenciana.  
e) Fomentar la incorporació del xiquet i la xiqueta al món sòcio-musical valencià.  
Article sisè  
L'ensenyament musical bàsic en l'Educació Secundària Obligatòria tindrà els objectius següents:  
a) Completar la formació musical realitzada en l'Educació Primària.  
b) Afavorir la comprensió del fet musical i promoure entre l'alumnat una major valoració estètica de les creacions musicals.  
c) Contribuir a una àmplia formació cultural en matèria musical.  
Article setè  
Les denominacions que rebran aquests ensenyaments i els desplegaments dels seus continguts són els que s'estableixen específicament en les normes corresponents.  
Article vuitè  
L'ensenyament musical bàsic tindrà caràcter obligatori en els plans d'estudis corresponents.  
CAPITOL TERCER   
De l'ensenyament per a la formació musical  
Article novè  
A l'efecte d'aquest decret, es considerarà ensenyament per a la formació musical el que, sense oferir cap titulació amb validesa acadèmica oficial, estiga dirigit a tots els ciutadans i totes les ciutadanes, de qualsevol edat, formació o titulació acadèmica, a fi de facilitar-los una formació musical que contribuesca a la seua pròpia realització i formació professional, i a l'orientació cap a estudis professionals per als que demostren una vocació i aptitud especials.  
Article deu  
Són objectius de l'ensenyament per a la formació musical, els següents:  
1. Facilitar el coneixement de la música.  
2. Fomentar i dinamitzar el gust per la música com a suport de l'expressió cultural.  
3. Permetre el coneixement i el domini dels instruments musicals.  
4. Facilitar, si s'escau, la preparació necessària per a l'accés als ensenyaments professionals.  
Article onze  
Els ensenyaments d'aquesta modalitat s'hauran de realitzar en les escoles de música.  
Article dotze  
El professorat de les escoles de música haurà de posseir, com a mínim, el títol professional corresponent al grau mitjà de música.  
L'ensenyament en els àmbits de la formació musical complementària i activitats de conjunt podrà estar a càrrec de professors amb la titulació específica per a una especialitat musical.  
CAPITOL QUART   
De l'ensenyament professional de la música  
Article tretze  
L'ensenyament professional de la música té com a finalitat proporcionar a l'alumnat una formació especialitzada que garantesca la seua qualificació progressiva, a fi que aconseguesca, finalment, l'exercici professional.  
Article catorze  
L'ensenyament professional de la musica comprendrà tres graus:  
a) El grau elemental, amb una duració de quatre anys.  
b) El grau mitjà, amb una duració de sis cursos acadèmics distribuïts en tres cicles de dos cursos cadascun.  
c) El grau superior, que s'organitzarà en un sol cicle i amb una duració d'acord amb l'especialitat corresponent.  
Article quinze  
L'establiment del currículum d'aquests ensenyaments es realitzarà d'acord amb el que disposa la Llei Orgànica 1/1990, de 3 d'octubre, d'Ordenació General del Sistema Educatiu.  
Article setze  
L'ensenyament professional de la música s'haurà d'impartir en els conservatoris de música, segons el que estableix l'article 42 de la Llei Orgànica 1/1990, de 3 d'octubre, d'Ordenació General del Sistema Educatiu, i la resta de la normativa complementària, i, si escau, en els centres docents Privats autoritzats a l'empara del que disposa el Reial Decret 389/1992, de 15 d'abril.  
Article disset  
1. L'ensenyament professional de la música donarà lloc, d'acord amb el que preveu l'article 42 de la Llei Orgànica 1/1990, de 3 d'octubre, a les titulacions següents:  
a) Títol professional en l'especialitat corresponent a la superació del tercer cicle del grau mitjà.  
b) Títol superior en l'especialitat corresponent a la superació del grau superior. Aquest títol serà equivalent al títol de llicenciat universitari, tal com estableix la Llei Orgànica 1/1990, de 3 d'octubre, d'Ordenació General del Sistema Educatiu.  
2. Així mateix, i de conformitat amb la Llei Orgànica 1/1990, de 3 d'octubre, a l'acabament del grau elemental s'expedirà el certificat corresponent.  
Article divuit  
Per a l'accés als distints graus de l'ensenyament professional de la música haurà de tenir-se en compte que:  
a) L'administració educativa regularà reglamentàriament els criteris i procediments per a l'accés al grau elemental.  
b) L'accés al primer curs del grau mitjà, o a qualsevol altre curs diferent, es realitzaran mitjançant la superació de proves específiques, d'acord amb el que estableix la Llei Orgànica 1/1990, de 3 d'octubre, d'Ordenació General del Sistema Educatiu.  
c) Els qui desitgen accedir al grau superior hauran de complir els requisits següents:  
1. Estar en possessió del títol de batxiller previst en la Llei Orgànica 1/1990, de 3 d'octubre, o d'una titulació equivalent.  
2. Haver superat el tercer cicle del grau mitjà.  
3. Haver superat la prova específica establerta a aquest efecte pel Govern de conformitat en l'article 40.3.c) de la Llei Orgànica 1/1990, de 3 d'octubre, d'Ordenació General del Sistema Educatiu.  
d) No obstant allò previst en el paràgraf anterior, serà possible accedir al grau superior d'aquests ensenyaments sense complir els requisits acadèmics establerts, si l'aspirant demostra tenir tant els coneixements i les aptituds pròpies del grau mitjà com les habilitats específiques necessàries per a cursar amb aprofitament els ensenyaments corresponents.  
Article dinou  
L'administració educativa determinarà reglamentàriament els requisits que han de tenir els centres per a l'autorització dels distints graus d'ensenyaments i de les especialitats musicals corresponents, d'acord amb les peculiaritats d'aquests.  
Article vint  
El professorat que impartesca els distints graus d'aquest ensenyament haurà de complir els requisits de titulació establerts en la Llei Orgànica 1/1990, de 3 d'octubre, d'Ordenació General del Sistema Educatiu, i en les normes que la despleguen, especialment pel que fa a les equivalències i als efectes de les titulacions existents abans de la promulgació de la normativa esmentada, sense perjudici del que preveu la disposició transitòria vuitena del Reial Decret 389/1992, de 15 d'abril.  
En els centres amb titularitat de la Generalitat Valenciana el professorat haurà de pertànyer als cossos de professors de musica i arts escèniques o de catedràtics de música i arts escèniques.  
TITOL III   
Dels centres específics per a l'ensenyament de la música  
CAPITOL PRIMER   
De la classificació dels centres  
Article vint-i-u  
Els centres previstos en aquest Decret podran tenir titularitat pública o privada.  
Article vint-i-dos  
Són centres específics per a l'ensenyament de la música,  
els següents:  
a) De titularitat pública:  
1. Escoles de música   
2. Conservatoris de música  
b) De titularitat privada:  
1. Escoles de música   
2. Centres autoritzats  
CAPITOL SEGON  
Dels centres de titularitat pública  
Secció primera De les escoles de música  
Article vint-i-tres  
1. Les escoles de música impartiran els ensenyaments per a la formació musical, previstos en el títol II, capítol tercer, d'aquest decret.  
2. L'administració educativa establirà reglamentàriament la regulació específica d'aquesta modalitat d'ensenyaments, dels seus plans formatius i dels centres on es durà a terme.  
3. L'autorització de les escoles de música correspondrà a la Conselleria d'Educació i Ciència.  
Secció segona   
Dels conservatoris de música  
Article vint-i-quatre  
Els conservatoris de música impartiran l'ensenyament professional de la música previst en el títol II, capítol quart, d'aquest decret.  
Article vint-i-cinc  
Segons els graus impartits, els conservatoris de música es classificaran en:  
a) Conservatoris elementals, que impartiran exclusivament els ensenyaments de grau elemental.  
b) Conservatoris professionals, que impartiran els ensenyaments de grau mitjà i, si escau, els de grau elemental.  
c) Conservatoris superiors, que impartiran els ensenyaments de grau superior.  
Article vint-i-sis  
1. Els conservatoris de música hauran de complir els requisits específics que es determinen reglamentàriament en el Reial Decret 389/1992, de 15 d'abril, tenint en compte el que estableix la Llei Orgànica 1/1990, de 3 d'octubre, d'Ordenació General del Sistema Educatiu.  
En qualsevol cas, hauran de complir el que exigesca la normativa per la qual s'establesca el currículum dels graus dels ensenyaments de música que poden impartir.  
2. Correspon al Govern Valencià la creació dels distints tipus de conservatoris de titularitat pública previstos en l'article 25.  
CAPITOL TERCER  
Dels centres de titularitat privada  
Article vint-i-set  
L'ensenyament per a la formació musical, previst en el títol II, capítol tercer, d'aquest decret, podrà impartir-se en centres de titularitat privada, que s'anomenaran, en aquest cas, escoles de música.  
Article vint-i-vuit  
L'ensenyament professional de la música, previst en el títol, II, capítol quart, d'aquest decret, podrà impartir-se en centres autoritzats de titularitat privada, que s'anomenaran centres autoritzats per a l'ensenyament de la música.  
A aquesta denominació caldrà afegir-hi els graus que tinguen autoritzats.  
Article vint-i-nou  
L'administració educativa establirà reglamentàriament els requisits mínims, les modalitats d'ensenyament i les normes per a l'autorització d'aquests centres d'ensenyament de titularitat privada, d'acord amb el Reial Decret 389/1992, de 15 d'abril.  
Aquests centres hauran de complir la normativa que establesca el currículum dels ensenyaments de música per als diferents graus que tinguen autoritzats.  
DISPOSICIONS ADDICIONALS  
Primera  
Els actuals conservatoris elementals continuaran impartint els ensenyaments que tinguen autoritzats mentre els quede alumnat amb dret a cursar-los en les condicions que, a aquest efecte, es determinen reglamentàriament.  
No obstant això, l'administració educativa considerarà la possibilitat de la transformació progressiva dels actuals conservatoris de grau elemental de titularitat de la Generalitat Valenciana en conservatoris professionals.  
Segona  
Els actuals conservatoris de música de titularitat pública que no pertanyen a la Generalitat Valenciana i els centres privats autoritzats i reconeguts podran optar, en els terminis que fixe l'administració educativa:  
a) Per sol·licitar la continuïtat com a conservatoris de música de grau elemental o professionals o com a centres privats autoritzats d'ensenyament de música.  
b) Per sol·licitar la transformació en escoles de música. En aquest cas, l'alumnat que actualment hi curse ensenyaments de caràcter oficial mantindrà la seua situació acadèmica en el centre, mentre tinga dret a prosseguir estudis del grau en què es trobe d'acord amb els ensenyaments que el centre tinga autoritzats.  
Tercera  
Els centres a què es refereix la disposició anterior hauran de complir els requisits legals de la configuració que els corresponga, d'acord amb el que disposa el Reial Decret 389/1992, de 15 d'abril.  
Els professors destinats als conservatoris elementals amb titularitat de la Generalitat Valenciana mantindran els drets de trasllat i la mobilitat pròpies del seu cos docent.  
Quarta  
La Conselleria d'Educació i Ciència facilitarà la connexió entre l'ensenyament professional de la música i els ensenyaments de règim general, a fi de possibilitar l'obtenció de les titulacions corresponents.  
L'alumnat que haja acabat el tercer cicle del grau mitjà, i que haja superat les matèries comunes del batxillerat, obtindrà el títol de batxiller en música.  
Cinquena  
La Conselleria d'Educació i Ciència establirà convenis amb les universitats valencianes per a l'organització d'estudis del tercer cicle destinats als qui hagen superat els estudis superiors de música.  
Sisena  
La Conselleria d'Educació i Ciència podrà establir relacions de caràcter administratiu o laboral amb professionals de la música, en qualitat de professors col·laboradors, perquè impartesquen classe en els distints tipus de centres públics. Aquesta contractació haurà d'ajustar-se a les normes generals de contractació de personal.  
DISPOSICIONS FINALS  
Primera  
Es faculta al Conseller d'Educació i Ciència perquè desenvolupe i aplique el que disposa aquest decret.  
Segona  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
València, 21 de desembre de 1993  
El President de la Generalitat Valenciana,   
JOAN LERMA I BLASCO  
El Conseller d'Educació i Ciència,   
JOAN ROMERO GONZALEZ


Còpia Permalink ELI